CELEX: 32010D0384
Language: hu
Date: 2010-07-09 00:00:00
Title: 2010/384/: A Bizottság határozata ( 2010. július 9. ) az Európai Unió kibocsátáskereskedelmi rendszerének keretében a 2013. évben kiadható kibocsátási egységek közösségi szintű mennyiségéről (az értesítés a C(2010) 4658. számú dokumentummal történt)

10.7.2010   
            
            
               HU
            
            
               Az Európai Unió Hivatalos Lapja
            
            
               L 175/36
            
         A BIZOTTSÁG HATÁROZATA
   (2010. július 9.)
   az Európai Unió kibocsátáskereskedelmi rendszerének keretében a 2013. évben kiadható kibocsátási egységek közösségi szintű mennyiségéről
   (az értesítés a C(2010) 4658. számú dokumentummal történt)
   (2010/384/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 9. cikke (2) bekezdésére,
   mivel:
   
               (1)
            
            
               A 2003/87/EK irányelv 9. cikke értelmében a Bizottságnak a 2013. évben kiadható kibocsátási egységek közösségi szintű abszolút mennyiségét a 2008–2012. időszakra vonatkozó nemzeti kiosztási tervekről elfogadott bizottsági határozatokkal összhangban a tagállamok által kiadott vagy kiadandó teljes mennyiségek alapján kell meghatároznia.
            
         
               (2)
            
            
               A 2003/87/EK irányelv 9. cikke alapján kiadott vagy kiadandó kibocsátási egységek mennyiségére vonatkozó releváns adatokat a közösségi független ügyleti jegyzőkönyv tartalmazza. A 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti kibocsátásforgalmi jegyzékek egységesített és biztonságos rendszeréről szóló, 2004. december 21-i 2216/2004/EK bizottsági rendelet (2) 44. cikke szerinti nemzetikiosztásiterv-táblák kiegészítő adatokat tartalmaznak a 2008–2012. időszakban árverés útján értékesítendő kibocsátási egységek mennyiségéről.
            
         
               (3)
            
            
               A 2003/87/EK irányelv 9. cikkének alkalmazásában kibocsátási egységnek indokolt tekinteni az európai uniós kibocsátáskereskedelmi rendszer hatálya alá tartozó létesítményeknek kiadott vagy kiadandó kibocsátási egységeket, ideértve az új kibocsátóknak kiadott vagy kiadandó kibocsátási egységeket is, a nemzetikiosztásiterv-táblákban szereplő kibocsátási egységeket, valamint a nemzetikiosztásiterv-táblák értelmében árverésen való értékesítés céljából kiadandó kibocsátási egységeket.
            
         
               (4)
            
            
               Ezeket a kibocsátási egységeket azért indokolt a 2003/87/EK irányelv 9. cikkének alkalmazásában kibocsátási egységnek tekinteni, mert ezek a kibocsátási egységek adják azt a kibocsátásiegység-mennyiséget, amely – a 2008–2012. időszakra vonatkozó megfelelő tagállami nemzetikiosztásiterv-táblák, illetve a 2216/2004/EK rendelet 45. cikke értelmében – eredeti kiadásra van szánva.
            
         
               (5)
            
            
               E határozat alkalmazásában az új kibocsátók részére elkülönített, de új kibocsátóknak 2010. április 30-ig ki nem osztott kibocsátási egységeket csak akkor indokolt a 2003/87/EK irányelv 9. cikke alkalmazásában kibocsátási egységnek tekinteni, ha a 2008–2012. időszak vége előtt új kibocsátóknak ki fogják őket osztani vagy árverés útján vagy másként értékesíteni fogják őket, hiszen a megfelelő kibocsátásiegység-mennyiség kiadása csak a kiosztás időpontjában történik meg.
            
         
               (6)
            
            
               Mindaddig, amíg új információk merülhetnek fel, így különösen amíg – akár bírósági eljárások eredményeképpen – módosulhatnak a nemzeti kiosztási tervekben szereplő adatok, az ilyen új információk a 2013. évben kiadható kibocsátási egységek közösségi szintű abszolút mennyiségének utólagos kiigazítása révén figyelembe vehetők lesznek.
            
         
               (7)
            
            
               E megfontolások alapján a Bizottság a 2013. évben kiadható kibocsátási egységek közösségi szintű mennyiségének meghatározása céljából azokat a kibocsátási egységeket vette figyelembe, amelyeket:
               
                           —
                        
                        
                           az Európai Unió kibocsátáskereskedelmi rendszerének hatálya alá tartozó létesítményeknek 2008 óta kiosztottak vagy ki fognak osztani,
                        
                     
                           —
                        
                        
                           a 2008–2012. időszak folyamán az Európai Unió kibocsátáskereskedelmi rendszerének keretei között árverés útján vagy másként értékesítettek vagy értékesíteni fognak és amelyeket a tagállamok megfelelő nemzetikiosztásiterv-táblái ilyen célra előirányoznak,
                        
                     
                           —
                        
                        
                           a 2008. január 1-jétől2010. április 30-ig terjedő időszakban az új kibocsátók részére elkülönített tagállami nemzeti tartalék terhére új kibocsátóknak kiosztottak,
                        
                     
                           —
                        
                        
                           az új kibocsátók részére elkülönített tagállami nemzeti tartalék terhére új kibocsátóknak nem osztottak ki, amennyiben az érintett tagállam – nemzeti jogi rendelkezés útján, vagy ha ilyen nemzeti jogi rendelkezés még nincs hatályban, a nemzeti kiosztási tervében foglalt ilyen értelmű nyilatkozat formájában – úgy rendelkezett, hogy árverés útján vagy másként értékesíteni kell az új kibocsátók részére elkülönített tartalékban szereplő azon kibocsátási egységeket, amelyek a 2008–2012. időszak végéig nem kerültek kiosztásra új kibocsátóknak.
                        
                     
         
               (8)
            
            
               A 2003/87/EK európai parlamenti és tanácsi irányelvnek megfelelően a kiotói jegyzőkönyvben meghatározott projekttevékenységek esetében a kibocsátási egységek Közösségen belüli kereskedelmi rendszere szerint történő üvegházhatást okozó gázkibocsátás-csökkentések kétszeres elszámolásának elkerüléséről szóló, 2006. november 13-i 2006/780/EK bizottsági határozat (3) értelmében vagy más okból elkülönített, egyes tagállamok esetében a nemzeti kiosztási tervre vonatkozó határozatokban ekként megjelölt kibocsátási egységeket csak akkor indokolt hozzáadni a kibocsátási egységeknek a 2013. évre és az azt követő évekre vonatkozó közösségi szintű teljes mennyiségéhez, ha 2012. december 31-ig kiadásra és kiosztásra vagy kiadásra és – árverés útján vagy másként – értékesítésre kerülnek.
            
         
               (9)
            
            
               Mivel a 2003/87/EK irányelv 10. cikke értelmében a tagállamok a kibocsátási egységek legalább 90 %-át térítésmentesen kötelesek kiosztani, a 2013. évben kiadható kibocsátási egységek közösségi szintű mennyiségének meghatározása során az új kibocsátóknak elkülönített tartalékot csak annyiban indokolt figyelembe venni, amennyiben e kibocsátási egységek és az árverés útján vagy másként való értékesítésre szánt kibocsátási egységek mennyiségének összege nem haladja meg az adott tagállam nemzetikiosztásiterv-táblájában szereplő kibocsátási egységek összmennyiségének 10 %-át.
            
         
               (10)
            
            
               Az e határozatban megállapított mennyiség nem tartalmazza a 2003/87/EK irányelv alapján a légijármű-üzemeltetőknek kiosztandó kibocsátási egységeket, tekintettel arra, hogy ezekről az említett irányelv 3c. cikke szerint külön határozatot kell alkotni.
            
         
               (11)
            
            
               A 2013. évben kiadható kibocsátási egységek közösségi szintű abszolút mennyiségének számítása a 2010. április 30-ig a Bizottság tudomására jutott információk alapján történt.
            
         
               (12)
            
            
               A 2008–2012. időszakra vonatkozó nemzeti kiosztási tervekre vonatkozó bizottsági határozatoknak megfelelően a tagállamok által kiadott kibocsátási egységek átlagos éves összmennyisége, amelyet a Bizottság a 2009/29/EK európai parlamenti és tanácsi irányelvvel (4) módosított 2003/87/EK irányelv 9. cikke alkalmazásában a kibocsátási egységek közösségi szintű mennyiségének számításában figyelembe vett, 2 032 998 912 darab volt.
            
         
               (13)
            
            
               A 2013. évtől kezdődően kiadható kibocsátási egységek összmennyiségét minden évben 1,74 %-kal, azaz évi 35 374 181 darab kibocsátási egységgel csökkenteni kell,
            
         ELFOGADTA EZT A HATÁROZATOT:
   1. cikk
   A 2013. évre vonatkozóan a 2003/87/EK irányelv 9. cikke szerinti közösségi szintű abszolút kibocsátásiegység-mennyiség: 1 926 876 368 darab.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2010. július 9-én.
      
         
            a Bizottság részéről
         
         Connie HEDEGAARD
         
            a Bizottság tagja
         
      
   
   
      (1)  HL L 275., 2003.10.25., 32. o.
   
      (2)  HL L 386., 2004.12.29., 1. o.
   
      (3)  HL L 316., 2006.11.16., 12. o.
   
      (4)  HL L 140., 2009.6.5., 63. o.